ਸਮੱਗਰੀਃ  ਇਲਾਹਾਬਾਦ ਯੂਨੀਵਰਸਿਟੀ ਦੀ ਕੁਲਪਤੀ ਡਾਕਟਰ ਸੰਗੀਤਾ ਸ਼੍ਰੀਵਾਸਤਵ ਨੇ ਮਸਜਿਦ ਦੇ ਸਪੀਕਰ ਦੀ ਸ਼ਿਕਾਇਤ ਕੀਤੀ ਸੀ।

ਡਾ. ਸੰਗੀਤਾ ਨੇ 3 ਮਾਰਚ ਨੂੰ ਪ੍ਰਯਾਗਰਾਜ ਦੇ ਜ਼ਿਲ੍ਹਾ ਮੈਜਿਸਟਰੇਟ ਨੂੰ ਇੱਕ ਪੱਤਰ ਲਿਖਿਆ ਸੀ ਪਰ ਉਸ ਸਮੇਂ ਇਸ ਸਬੰਧੀ ਕੋਈ ਕਾਰਵਾਈ ਨਹੀਂ ਹੋਈ ਸੀ। 
ਇਸ ਪੱਤਰ ਨੂੰ ਉਸ ਸਮੇਂ ਗੰਭੀਰਤਾ ਨਾਲ ਲਿਆ ਗਿਆ, ਜਦੋਂ ਇਹ ਸ਼ਿਕਾਇਤ ਪੱਤਰ ਅਖ਼ਬਾਰਾਂ ਦੀਆਂ ਸੁਰਖੀਆਂ 'ਚ ਆਇਆ ਅਤੇ ਸੋਸ਼ਲ ਮੀਡੀਆ 'ਚ ਇਸ ਦੀ ਚਰਚਾ ਹੋਣ ਲੱਗੀ।

ਡਾ. ਸੰਗੀਤਾ ਜੋ ਕਿ ਪਿਛਲੇ ਲੰਮੇ ਸਮੇਂ ਤੋਂ ਪ੍ਰਯਾਗਰਾਜ ਦੇ ਸਿਵਲ ਲਾਈਨ ਇਲਾਕੇ 'ਚ ਰਹਿ ਰਹੇ ਹਨ ਅਤੇ ਉਨ੍ਹਾਂ ਦੇ ਘਰ ਤੋਂ ਮਹਿਜ ਤਿੰਨ ਚਾਰ ਸੌ ਮੀਟਰ ਦੀ ਦੂਰੀ 'ਤੇ ਹੀ ਮਸਜਿਦ ਸੀ। 
ਉਨ੍ਹਾਂ ਮੁਤਾਬਕ ਮਸਜਿਦ 'ਚ ਸਵੇਰੇ ਦੀ ਅਜਾਨ ਨਾਲ ਉਨ੍ਹਾਂ ਦੀ ਨੀਂਦ ਖ਼ਰਾਬ ਹੁੰਦੀ ਸੀ। ਜਿਸ ਤੋਂ ਬਾਅਦ ਉਨ੍ਹਾਂ ਨੇ ਇਸ ਸਬੰਧੀ ਸ਼ਿਕਾਇਤ ਵੀ ਦਰਜ ਕਰਵਾਈ। 
ਉਨ੍ਹਾਂ ਨੇ ਪ੍ਰਯਾਗਰਾਜ  ਦੇ ਜ਼ਿਲ੍ਹਾ ਅਧਿਕਾਰੀ ਨੂੰ ਲਿਖਤੀ ਤੌਰ 'ਤੇ ਸ਼ਿਕਾਇਤ ਪੱਤਰ ਦਿੱਤਾ ਅਤੇ ਇਸ ਦੀ ਇੱਕ ਨਕਲ/ਕਾਪੀ ਪ੍ਰਯਾਗਰਾਜ ਦੇ ਮੰਡਲ ਕਮਿਸ਼ਨਰ, ਪ੍ਰਯਾਗਰਾਜ ਦੇ ਜ਼ੋਨਲ ਇੰਸਪੈਕਟਰ ਅਤੇ ਸੀਨੀਅਰ ਪੁਲਿਸ ਸੁਪਰੀਡੈਂਟ ਨੂੰ ਵੀ ਭੇਜੀ।

ਕੀ ਹੈ ਪੂਰਾ ਮਾਮਲਾ।

ਇਲਾਹਾਬਾਦ ਯੂਨੀਵਰਸਿਟੀ ਦੇ ਉਪ ਕੁਲਪਤੀ ਦੇ ਅਧਿਕਾਰਤ ਲੈਟਰਹੈੱਡ ਤੋਂ ਲਿਖੇ ਗਏ ਇਸ ਪੱਤਰ 'ਚ ਡਾ. ਸੰਗੀਤਾ ਸ਼੍ਰੀਵਾਸਤਵ ਨੇ ਅਲਾਹਾਬਾਦ ਹਾਈ ਕੋਰਟ ਦੇ ਇੱਕ ਆਦੇਸ਼ ਦਾ ਹਵਾਲਾ ਦਿੰਦਿਆਂ ਪ੍ਰਯਾਗਰਾਜ ਦੇ ਜ਼ਿਲ੍ਹਾ ਮੈਜੀਸਟਰੇਟ ਨੂੰ ਸ਼ਾਂਤੀ ਬਣਾਈ ਰੱਖਣ ਲਈ ਜ਼ਰੂਰੀ ਕਦਮ ਚੁੱਕਣ ਦੀ ਅਪੀਲ ਕੀਤੀ ਸੀ।

ਅੰਗ੍ਰੇਜ਼ੀ 'ਚ ਲਿਖੇ ਗਏ ਇਸ ਪੱਤਰ ਦਾ ਵਿਸ਼ਾ ਸੀ- ' ਸਿਵਲ ਲਾਈਨਜ਼, ਪ੍ਰਯਾਗਰਾਜ 'ਚ ਆਵਾਜ਼ ਪ੍ਰਦੂਸ਼ਣ'।

ਇਸ ਸ਼ਿਕਾਇਤ ਪੱਤਰ 'ਚ ਲਿਖਿਆ ਗਿਆ ਸੀ ਕਿ ਹਰ ਰੋਜ਼ ਸਵੇਰ ਦੇ ਲਗਭਗ 5:30 ਵਜੇ ਉਨ੍ਹਾਂ ਦੇ ਘਰ ਦੇ ਨਜ਼ਦੀਕ ਪੈਂਦੀ ਮਸਜਿਦ 'ਚੋਂ ਅਜ਼ਾਨ ਦੀ ਤੇਜ਼ ਆਵਾਜ਼ ਆਉਣ ਦੇ ਨਾਲ ਉਨ੍ਹਾਂ ਦੀ ਨੀਂਦ ਖ਼ਰਾਬ ਹੁੰਦੀ ਹੈ।
ਉਨ੍ਹਾਂ ਨੇ ਪੱਤਰ 'ਚ ਇਹ ਵੀ ਸਪੱਸ਼ਟ ਕੀਤਾ ਹੈ ਕਿ ਉਨ੍ਹਾਂ ਦੀ ਇਸ ਪ੍ਰੇਸ਼ਾਨੀ ਦਾ ਕਿਸੇ ਧਰਮ , ਜਾਤੀ ਜਾਂ ਭਾਈਚਾਰੇ ਦੇ ਖ਼ਿਲਾਫ਼ ਕਾਰਵਾਈ ਨਾਲ ਨਾ ਜੋੜਿਆ ਜਾਵੇ।
ਬੁੱਧਵਾਰ (17 ਮਾਰਚ) ਨੂੰ ਜਦੋਂ ਇਸ ਸਬੰਧ 'ਚ ਖ਼ਬਰ ਨਸ਼ਰ ਹੋਈ ਤਾਂ ਜ਼ਿਲ੍ਹਾ ਪ੍ਰਸ਼ਾਸਨ ਵੱਲੋਂ ਉਚਿਤ ਕਾਰਵਾਈ ਕਰਨ ਦਾ ਬਿਆਨ ਸਾਹਮਣੇ ਆਇਆ ਅਤੇ ਫਿਰ ਉਸੇ ਹੀ ਦਿਨ ਮਸਜਿਦ 'ਚ ਅਜ਼ਾਨ ਦੀ ਆਉਣ ਵਾਲੀ ਆਵਾਜ਼ ਨੂੰ ਘਟਾਉਣ ਲਈ ਕਦਮ ਚੁੱਕੇ ਗਏ। 
ਪ੍ਰਯਾਗਰਾਜ ਖੇਤਰ ਦੇ ਡਾਇਰੈਕਟਰ ਜਨਰਲ ਪੁਲਿਸ ਕੇ ਪੀ ਸਿੰਘ ਨੇ ਬੀਬੀਸੀ ਨੂੰ ਦੱਸਿਆ ਕਿ ਨਾ ਸਿਰਫ ਸੰਬੰਧਤ ਮਜ਼ਜਿਦ ਨੂੰ ਬਲਕਿ ਖੇਤਰ 'ਚ ਆਉਣ ਵਾਲੇ ਸਾਰੇ ਹੀ ਜ਼ਿਲ੍ਹਿਆਂ ਦੇ ਧਰਮ ਅਸਥਾਨਾਂ ਦੇ ਲਈ ਇਸ ਸਬੰਧੀ ਕਾਰਵਾਈ ਕਰਨ ਦੇ ਹੁਕਮ ਦਿੱਤੇ ਗਏ ਹਨ।
ਆਈਜੀ ਕੇ ਪੀ ਸਿੰਘ ਅਨੁਸਾਰ, " ਹਾਈ ਕੋਰਟ ਵੱਲੋਂ ਹੁਕਮ ਜਾਰੀ ਕੀਤ ਗਿਆ ਸੀ ਕਿ ਰਾਤ ਦੇ 10 ਵਜੇ ਤੋਂ ਸਵੇਰ ਦੇ 6 ਵਜੇ ਤੱਕ ਕੋਈ ਵੀ ਤੇਜ਼ ਆਵਾਜ਼ ਵਾਲੇ ਮਾਈਕ ਜਾਂ ਲਾਊਡਸਪੀਕਰ ਨਹੀਂ ਲਗਾਏ ਜਾਣਗੇ। 
ਇਲਾਹਾਬਾਦ  ਯੂਨੀਵਰਸਿਟੀ ਦੀ ਉਪ ਕੁਲਪਤੀ ਡਾ. ਸੰਗੀਤਾ ਸ਼੍ਰੀਵਾਸਤਵ ਦੀ ਲਿਖਤੀ ਸ਼ਿਕਾਇਤ ਤੋਂ ਬਾਅਦ ਉਨ੍ਹਾਂ ਦੇ ਘਰ ਦੇ ਨਜ਼ਦੀਕ ਪੈਂਦੀ ਮਸਜਿਦ ਦੇ ਗੁੰਬਦ 'ਤੇ ਲੱਗੇ ਲਾਊਡਸਪੀਕਰ ਦਾ ਮੂੰਹ ਦੂਜੇ ਪਾਸੇ ਨੂੰ ਕਰ ਦਿੱਤਾ ਗਿਆ ਹੈ। ਇਸ ਦੇ ਨਾਲ ਹੀ ਆਵਾਜ਼ ਦੀ ਤੀਬਰਤਾ ਨੂੰ ਵੀ ਘਟਾ ਦਿੱਤਾ ਗਿਆ ਹੈ।